Proiect

PARLAMENTUL REPUBLICII MOLDOVA

L E G E

cu privire la Guvern

Parlamentul adoptă prezenta lege organică.

#

DISPOZIȚII GENERALE

## **Obiectul de reglementare și scopul legii**

* 1. Prezenta lege stabilește modul de organizare și funcționare a Guvernului, structura, componența, domeniile de activitate și raporturile juridice ale acestuia cu alte autorități ale administrației publice.
	2. Scopul prezentei legi constă în crearea unui cadru juridic necesar asigurării activității Guvernului, bazate pe principiile statului de drept, democrației, economiei de piață și respectării drepturilor omului.

## **Rolul Guvernului**

* 1. Guvernul este autoritatea publică care exercită și reprezintă puterea executivă în Republica Moldova.
	2. Guvernul asigură realizarea politicii interne și externe a statului și exercită conducerea generală a administrației publice.
	3. Guvernul este organ colegial, format din membrii Guvernului.
	4. Guvernul se organizează și funcționează în conformitate cu prevederile Constituției Republicii Moldova, prezenta lege, regulamentul propriu de activitate și alte acte normative.
	5. În exercitarea atribuțiilor, Guvernul se conduce de programul său de activitate, acceptat de Parlament prin acordarea votului de încredere la învestitura Guvernului.
	6. Guvernul este responsabil de activitatea sa în fața Parlamentului. Membrii Guvernului poartă răspundere pentru domeniile de activitate de care sunt responsabili și pentru activitatea Guvernului în ansamblu.

## **Principiile de activitate ale Guvernului**

Guvernul își desfășoară activitatea cu respectarea următoarelor principii:

* + 1. legalității;
		2. separării și colaborării puterilor în stat;
		3. continuității;
		4. colegialității;
		5. responsabilității colective și individuale a membrilor Guvernului;
		6. eficienței;
		7. promovării și protejării intereselor statului;
		8. transparenței și accesului la informație;
		9. asigurării participării părților interesate în procesul decizional.

COMPETENȚA GUVERNULUI

## **Funcțiile Guvernului**

Pentru realizarea programului său de activitate, Guvernul exercită următoarele funcții:

* + 1. de organizare și planificare strategică, prin care se asigură elaborarea și aprobarea documentelor de politici necesare punerii în aplicare a programului său de activitate;
		2. de reglementare, prin care se asigură elaborarea și aprobarea cadrului normativ și instituțional necesar realizării programului său de activitate;
		3. de administrare a proprietății și finanțelor publice;
		4. de gestionare a serviciilor pentru care este responsabil Guvernul;
		5. de reprezentare a statului pe plan intern și extern, în limitele stabilite de normele constituționale și actele normative;
		6. de asigurare a aplicării și respectării reglementărilor în domeniile sale de activitate.

## **Atribuțiile Guvernului**

În realizarea funcțiilor sale, Guvernul îndeplinește următoarele atribuții:

* + 1. exercită conducerea generală a administrației publice;
		2. asigură realizarea politicii interne și externe a statului;
		3. asigură executarea actelor normative adoptate de Parlament și de Președintele Republicii Moldova în conformitate cu normele constituționale, programului de activitate a Guvernului și a prevederilor tratatelor internaționale la care Republica Moldova este parte;
		4. înaintează Parlamentului inițiative legislative;
		5. aprobă și înaintează Președintelui Republicii Moldova proiecte de decret în condițiile legii;
		6. avizează inițiative legislative;
		7. aprobă documente de politici și acte normative;
		8. elaborează și asigură executarea bugetului de stat, bugetului asigurărilor sociale de stat și fondurilor de asigurare obligatorie de asistență medicală;
		9. asigură accesul, prestarea, verificarea, evaluarea și modernizarea calității serviciilor publice;
		10. asigură administrarea eficientă și transparentă a proprietății publice;
		11. monitorizează și analizează eficiența implementării actelor normative;
		12. îndeplinește alte atribuții prevăzute de cadrul normativ sau care decurg din rolul și funcțiile Guvernului.

## **Domeniile de activitate ale Guvernului**

Guvernul își desfășoară activitatea în următoarele domenii:

* + 1. economie;
		2. afaceri externe și integrare europeană;
		3. ocrotirea sănătății, protecție socială și relații de muncă;
		4. justiție, afaceri interne, ordine publică și protecție civilă;
		5. reintegrare teritorială;
		6. finanțe publice, relații fiscale și vamale;
		7. educație, știință, inovații, cultură, tineret și sport;
		8. dezvoltare regională și construcții;
		9. protecția mediului înconjurător și resursele naturale;
		10. agricultură și siguranța alimentelor;
		11. apărare și securitate națională;
		12. securitate și eficiență energetică;
		13. tehnologii informaționale, transport și infrastructură;
		14. servicii publice;
		15. migrație și demografie;
		16. calitatea produselor și serviciilor, protecția consumatorilor;
		17. raportare, evidență și statistică.

## **Împuternicirile Guvernului**

În vederea realizării funcțiilor și atribuțiilor sale, Guvernul are următoarele împuterniciri:

* + 1. aprobă regulamentul de organizare și funcționare a Guvernului;
		2. stabilește modul de organizare și funcționare, domeniul de activitate, structura și efectivul-limită ale ministerelor, ale altor autorități administrative centrale subordonate Guvernului și ale structurilor organizaționale din sfera lor de competență;
		3. asigură constituirea, reorganizarea și dizolvarea ministerelor în condițiile legii;
		4. înființează în subordinea sa alte autorități administrative centrale, pentru realizarea politicii statului într-un anumit domeniu de activitate care nu intră în competența nemijlocită a ministerelor, precum și în domenii de activitate în care competențele ministerelor se intersectează, precum și le reorganizează și dizolvă;
		5. decide constituirea, reorganizarea și dizolvarea structurilor organizaționale din sfera de competență a ministerelor și altor autorități administrative subordonate Guvernului;
		6. asigură finanțarea activității ministerelor, a altor autorități administrative centrale subordonate Guvernului și a structurilor organizaționale din sfera lor de competență în conformitate cu bugetele aprobate;
		7. suspendă sau abrogă, în condițiile legii, actele miniștrilor, ale conducătorilor altor autorități administrative centrale subordonate Guvernului și ale conducătorilor structurilor organizaționale din sfera lor de competență, dacă acestea contravin Constituției, legilor, hotărârilor Parlamentului, decretelor Președintelui Republicii Moldova, hotărârilor, ordonanțelor și dispozițiilor Guvernului;
		8. decide asupra inițierii negocierilor și aprobării semnării tratatelor internaționale în condițiile legii;
		9. numește și eliberează din funcție secretarul de stat, secretarul general al Guvernului și secretarul general adjunct al Guvernului, conducătorul și adjunctul conducătorului autorităților administrative centrale subordonate Guvernului și, în cazurile stabilite de lege, conducătorul și adjunctul conducătorului structurilor organizaționale din sfera de competență a ministerelor și a altor autorități administrative centrale subordonate Guvernului;
		10. creează grupuri de lucru, comisii și comitete interministeriale, desemnează membrii acestora și aprobă, la necesitate, regulamentele de activitate ale acestora;
		11. aprobă planul de activitate a Guvernului și monitorizează executarea acestuia;
		12. numește, din partea Guvernului, judecătorii Curții Constituționale;
		13. înaintează Președintelui Republicii Moldova propuneri privind numirea și demiterea persoanelor care, din oficiu, intră în componența Comandamentului Suprem al Forțelor Armate;
		14. înaintează Președintelui Republicii Moldova propuneri privind acreditarea și rechemarea reprezentanților diplomatici, precum și privind înființarea, desființarea sau schimbarea rangului misiunilor diplomatice;
		15. instituie premii de stat și aprobă condițiile de decernare a acestora, precum și înaintează Președintelui Republicii Moldova propuneri privind decernarea premiilor de stat;
		16. alte împuterniciri prevăzute de cadrul normativ sau care decurg din rolul, funcțiile și atribuțiile Guvernului.

## **Competența Guvernului al cărui mandat a încetat**

* 1. Guvernul al cărui mandat a încetat îndeplinește numai atribuții de administrare a treburilor publice.
	2. Guvernul al cărui mandat a încetat nu este în drept:
		1. să adopte și să prezinte Parlamentului spre examinare proiecte de legi și proiecte ale documentelor de politici;
		2. să adopte ordonanțe și documente de politici;
		3. să avizeze inițiative legislative;
		4. să încheie tratate internaționale care atrag obligații pecuniare pentru Republica Moldova;
		5. să numească, să propună pentru numire sau să elibereze din funcție persoane cu funcții de demnitate publică sau funcționari publici de conducere (inclusiv de nivel superior), cu excepția cazurilor de imposibilitate obiectivă a persoanelor de a-și îndeplini atribuțiile;
		6. să încheie contracte și să-și asume angajamente pentru o perioadă nedeterminată sau pentru o perioadă ce depășește un an, sau a căror valoare este disproporționată în raport cu cheltuielile necesare pentru administrarea treburilor publice curente ori pentru gestionarea unor situații de urgență;
		7. să adopte decizii privind inițierea reorganizării ori modificarea structurii sau funcțiilor ministerelor, altor autorități administrative centrale subordonate Guvernului sau structurilor organizaționale din sfera de competență ale acestora.
	3. În perioada desfășurării activității Guvernului al cărui mandat a încetat, interdicțiile stabilite de alin. (2) lit. e) – g) din prezentul articol se aplică în mod corespunzător Prim-ministrului, prim-viceprim-ministrului, viceprim-miniștrilor și miniștrilor.

ÎNVESTITURA, EXERCITAREA ȘI ÎNCETAREA MANDATULUI GUVERNULUI

## **Învestitura Guvernului**

* 1. După consultarea fracțiunilor parlamentare, Președintele Republicii Moldova desemnează un candidat pentru funcția de Prim-ministru.
	2. Candidatul pentru funcția de Prim-ministru va cere, în termen de 15 zile de la desemnare, votul de încredere al Parlamentului asupra programului de activitate și a întregii liste a Guvernului.
	3. Programul de activitate și lista Guvernului se dezbat în ședința Parlamentului. Acesta acordă încredere Guvernului cu votul majorității deputaților aleși.
	4. În baza votului de încredere acordat de Parlament, Președintele Republicii Moldova numește Guvernul prin decret, în termen de cel mult 14 zile calendaristice de la data aprobării de către Parlament a hotărârii privind acordarea votului de încredere.
	5. În termen de cel mult 3 zile calendaristice de la data emiterii decretului privind numirea Guvernului, membrii Guvernului depun individual, în fața Președintelui Republicii Moldova, jurământul al cărui text este prevăzut de art.79 alin. (2) din Constituție.

## **Exercitarea mandatului Guvernului**

Guvernul își exercită mandatul din ziua depunerii jurământului de către membrii săi în fața Președintelui Republicii Moldova și până la data validării alegerilor pentru un nou Parlament.

## **Structura și lista Guvernului**

Guvernul este alcătuit din:

* + 1. Prim-ministru;
		2. prim-viceprim-ministru;
		3. viceprim-miniștri;
		4. miniștri;
		5. alți membri stabiliți prin lege organică.
	1. Persoanele stabilite de alin. (1) lit. e) devin membri ai Guvernului de drept, în baza funcției deținute, conform legii organice aplicabile, și nu necesită a fi incluși în lista Guvernului prezentată Parlamentului în vederea obținerii votului de încredere.
	2. Lista Guvernului, prezentată Parlamentului de candidatul pentru funcția de Prim-ministru în vederea obținerii votului de încredere, include lista candidaților la funcția de ministru și lista ministerelor.
	3. Prim-ministrul poate cere, pe perioada exercitării mandatului, acceptul Parlamentului pentru modificarea listei ministerelor în cazul necesității constituirii, reorganizării sau dizolvării acestora. Parlamentul se expune asupra cererii Prim-ministrului privind modificarea listei ministerelor prin adoptarea unei hotărâri.

## **Încetarea mandatului Guvernului**

Mandatului Guvernului încetează:

1. la data validării alegerilor pentru un nou Parlament;
2. în cazul exprimării votului de neîncredere de către Parlament;
3. în cazul în care prim-ministrul se află în situația de imposibilitate de a-și exercita atribuțiile, în cazul demisiei sau în cazul decesului acestuia.

## **Încetarea mandatului Guvernului în cazul demisiei**

* 1. Guvernul este în drept să demisioneze în componență deplină din inițiativă proprie.
	2. Demisia Primului-ministru antrenează de drept demisia întregului Guvern.
	3. Demisia Prim-ministrului și, respectiv, a întregului Guvern intră în vigoare și devine irevocabilă din momentul comunicării acesteia.
	4. Demisia Primului-ministru se exprimă printr-o cerere scrisă adresată Parlamentului sau prin anunț public.
	5. Momentul comunicării se consideră momentul depunerii cererii sau, după caz, momentul emiterii anunțului.
	6. Demisia de drept a întregului Guvern nu necesită îndeplinirea nici unei condiții de formă sau de procedură.
1. **Încetarea mandatului Guvernului prin exprimarea votului de neîncredere de către Parlament**
	1. Mandatul Guvernului încetează în cazul exprimării votului de neîncredere de către Parlament prin introducerea unei moțiuni de cenzură sau în cazul angajării răspunderii Guvernului, dacă s-a introdus o moțiune de cenzură și aceasta a fost aprobată.
	2. Mandatul Guvernului încetează la data adoptării de către Parlament a hotărârii privind exprimarea votului de neîncredere Guvernului.

STATUTUL MEMBRILOR GUVERNULUI

Secțiunea 1. Prevederi generale

## **Cerințe privind numirea în funcție**

* 1. Poate fi membru al Guvernului persoana care întrunește cumulativ următoarele cerințe:
		1. deține cetățenia Republicii Moldova;
		2. are domiciliul pe teritoriul Republicii Moldova;
		3. are capacitate deplină de exercițiu;
		4. cunoaște limba română;
		5. are studii superioare;
		6. are o reputație ireproșabilă.
	2. Se consideră că nu are o reputație ireproșabilă în sensul lit. f) din alineatul (1) al prezentului articol și nu poate fi numită în funcția de membru al Guvernului persoana:
1. care are antecedente penale, inclusiv stinse, sau cea care a fost absolvită de răspundere ori pedeapsă penală, inclusiv printr-un act de amnistie sau de grațiere;
2. care a fost privată de dreptul de a ocupa anumite funcții sau a exercita anumite activități, ca pedeapsă principală sau complementară, printr-o hotărâre judecătorească definitivă;
3. în privința căreia s-a constatat, printr-un act definitiv, încălcarea regimului juridic al conflictelor de interese, al incompatibilităților sau al restricțiilor;
4. în privința căreia există o hotărâre irevocabilă a instanței de judecată prin care s-a dispus confiscarea averii nejustificate.
	1. Evaluarea corespunderii candidaților la funcția de Prim-ministru, de prim-viceprim-ministru, de viceprim-ministru și de ministru cu cerințele stabilite de alin. (1) din prezentul articol, în vederea acordării votului de încredere, se efectuează de Parlament.
	2. Evaluarea corespunderii membrului Guvernului, care urmează a fi desemnat ca Prim-ministru interimar, cu cerințele stabilite la alin. (1) din prezentul articol, se efectuează de către Președintele Republicii Moldova.
	3. În caz de remaniere guvernamentală sau de vacanță a funcției, evaluarea corespunderii candidatului la funcția de prim-viceprim-ministru, de viceprim-ministru sau de ministru cu cerințele stabilite de alin. (1) din prezentul articol se efectuează de Președintele Republicii Moldova.
	4. Evaluarea corespunderii altor membri ai Guvernului, stabiliți prin lege organică, cu cerințele stabilite de alin. (1) din prezentul articol se efectuează conform legii.

## **Încetarea funcției de membru al Guvernului**

Funcția de membru al Guvernului încetează în caz de demisie, de revocare, de incompatibilitate sau de deces.

## **Demisia din funcția de membru al Guvernului**

* 1. Membrul Guvernului este în drept să demisioneze din funcție.
	2. Demisia din funcția de membru al Guvernului, cu excepția demisiei din funcția de Prim-ministru, se prezintă în scris Prim-ministrului și devine irevocabilă din momentul acceptării cererii de demisie, dar nu mai târziu de 14 zile calendaristice de la data depunerii.
	3. Cererea de demisie din funcția de membru al Guvernului se aduce la cunoștința Președintelui Republicii Moldova de către Prim-ministru.

## **Revocarea din funcția de membru al Guvernului**

* 1. Revocarea din funcția de membru al Guvernului are loc în caz de remaniere guvernamentală.
	2. Revocarea se efectuează, prin decret, de Președintele Republicii Moldova la propunerea Prim-ministrului.
	3. Președintele Republicii Moldova este în drept să respingă motivat o singură dată propunerea Prim-ministrului privind revocarea din funcție a membrului Guvernului, în termen de cel mult 14 zile calendaristice de la data propunerii Prim-ministrului.
	4. Dacă Prim-ministru înaintează repetat propunerea de revocare a aceluiași membru al Guvernului, Președintele Republicii Moldova este obligat să revoce din funcție membrul Guvernului în termen de cel mult 14 zile calendaristice de la data recepționării propunerii repetate a Prim-ministrului.
	5. Dacă membrul Guvernului nu mai întrunește cel puțin una din cerințele stabilite de articolul 15 alineatele (1) și (2) din prezenta lege, Prim-ministrul propune, în termen de cel mult 3 zile calendaristice, Președintelui Republicii Moldova revocarea din funcție în condițiile prezentei legi.

## **Incompatibilități**

* 1. Funcția de membru al Guvernului este incompatibilă:
		1. cu exercitarea oricărei alte funcții retribuite;
		2. cu activitatea de întreprinzător, desfășurată personal sau prin terțe persoane;
		3. cu exercitarea activității, inclusiv în organele de conducere, în cadrul persoanelor juridice de drept privat.
	2. Incompatibilitățile prevăzute de alin. (1) din prezentul articol se aplică membrilor Guvernului stabiliți de art.11 alin. (1) lit. e) în măsura în care nu contravin prevederilor legilor speciale care reglementează activitatea acestor membri.
	3. În cazul constatării încălcării de către membrul Guvernului, cu excepția Prim-ministrului, a regimului juridic al conflictelor de interese, al incompatibilităților sau al restricțiilor, Autoritatea Națională de Integritate informează Prim-ministrul și Președintele Republicii Moldova.
	4. În cazul constatării încălcării de către Prim-ministru a regimului juridic al conflictelor de interese, al incompatibilităților sau al restricțiilor, Autoritatea Națională de Integritate informează Parlamentul.

## **Atribuțiile membrilor Guvernului**

În exercițiul funcției, membrii Guvernului dispun de următoarele atribuții:

* + 1. poartă răspundere pentru domeniile de activitate de care sunt responsabili și pentru activitatea Guvernului în ansamblu;
		2. participă la ședințele Guvernului și la adoptarea deciziilor de către Guvern;
		3. înaintează propuneri privind ordinea de zi a ședinței Guvernului;
		4. prezintă, în cadrul ședinței Guvernului, chestiunile ce țin de domeniile lor de activitate;
		5. înaintează propuneri privind planul de activitate al Guvernului;
		6. inițiază elaborarea proiectelor de acte normative din domeniile de activitate de care sunt responsabili;
		7. monitorizează domeniile de activitate de care sunt responsabili și prezintă rapoarte de activitate;
		8. alte atribuții ce decurg din prevederile cadrului normativ.

Secțiunea 2. Prim-ministrul

## **Atribuțiile Prim-ministrului**

* 1. Prim-ministrul conduce Guvernul și coordonează activitatea membrilor acestuia, respectând atribuțiile ce-i revin.
	2. Prim-ministrul exercită următoarele atribuții:
		1. reprezintă Guvernul în raporturile cu Parlamentul și Președintele Republicii Moldova;
		2. reprezintă Guvernul în țară și peste hotare;
		3. prezidează ședințele Guvernului și Prezidiului Guvernului;
		4. convoacă ședințele Guvernului și ale Prezidiului Guvernului;
		5. semnează actele adoptate de Guvern;
		6. monitorizează activitatea membrilor Guvernului;
		7. contrasemnează decretele emise de Președintele Republicii Moldova, în cazul în care Constituția prevede obligativitatea contrasemnării acestora;
		8. dispune efectuarea controalelor de către Corpul de control al Prim-ministrului privind implementarea eficientă și în termen de către organele administrației publice centrale, subordonate Guvernului, a responsabilităților ce le revin;
		9. emite indicații privind organizarea activității ministerelor și altor autorități administrative centrale și structurilor organizaționale din sfera lor de competență;
		10. emite atenționări și avertismente membrilor Guvernului, conducătorilor autorităților administrative centrale și a structurilor organizaționale din sfera de competență a acestora, precum și și adjuncților acestora;
		11. înaintează Președintelui Republicii Moldova propuneri privind numirea și revocarea din funcție a membrilor Guvernului;
		12. propune Guvernului numirea și eliberarea din funcție a secretarului general al Guvernului, al secretarilor generali adjuncți ai Guvernului, a conducătorilor autorităților administrative centrale și adjuncților acestora și, în cazurile prevăzute de lege, a conducătorilor structurilor organizaționale din sfera de competență a ministerelor și altor autorități administrative centrale;
		13. solicită membrilor Guvernului și conducătorilor autorităților administrative centrale și structurilor organizaționale din sfera lor de competență prezentarea rapoartelor de activitate;
		14. informează Parlamentul și Președintele Republicii Moldova în problemele de importanță majoră ale statului;
		15. alte atribuții care decurg din prevederile cadrului normativ.

## **Interimatul funcției de Prim-ministru**

* 1. În cazul imposibilității Prim-ministrului de a-și exercita atribuțiile sau în cazul decesului acestuia, Președintele Republicii Moldova numește un alt membru al Guvernului în calitate de Prim-ministru interimar până la formarea noului Guvern.
	2. Interimatul pe perioada imposibilității exercitării atribuțiilor încetează, dacă Prim-ministrul își reia activitatea până la emiterea decretului Președintelui Republicii Moldova privind desemnarea candidatului la funcția de Prim-ministru.
	3. Până la numirea Prim-ministrului interimar atribuțiile acestuia sunt exercitate de prim-viceprim-ministru, în cazul lipsei prim-viceprim-ministrului – de către cel mai în vârstă viceprim-ministru, iar în cazul lipsei viceprim-miniștrilor – de către cel mai în vârstă ministru.
	4. Președintele Republicii Moldova este în drept să revoce Prim-ministrul interimar și să numească un alt Prim-ministru interimar doar în cazul imposibilității Prim-ministrului interimar desemnat de a-și exercita atribuțiile sau în caz de deces.
	5. Prim-ministrul interimar își desfășoară activitatea până la depunerea jurământului de către membrii noului Guvern.
	6. Prevederile prezentei legi referitoare la Prim-ministru se aplică în mod corespunzător Prim-ministrului interimar, în măsura în care nu contravin prevederilor articolului 8 alin. (2) și (3) din prezenta lege.

Secțiunea 3. Prim-viceprim-ministrul, viceprim-ministrul și ministrul

## **Funcțiile și atribuțiile prim-viceprim-ministrului și viceprim-miniștrilor**

* 1. Prim-viceprim-ministrul și viceprim-miniștrii coordonează domeniile de activitate date în competența lor prin hotărâre a Guvernului.
	2. În exercitarea funcției, prim-viceprim-ministrul și viceprim-miniștrii exercită următoarele atribuții:
		1. coordonează activitatea ministerelor, a altor autorități administrative centrale subordonate Guvernului și a structurilor organizaționale din sfera lor de competență în domeniile de activitate date în competență în conformitate cu alineatul (1) din prezentul articol;
		2. avizează și propune introducerea în ordinea de zi a ședinței Guvernului a chestiunilor ce țin de competența prim-viceprim-ministrului sau viceprim-ministrului în cauză;
		3. propune desfășurarea ședinței Prezidiului Guvernului și a chestiunilor pentru ordinea de zi a acestuia;
		4. reprezintă Guvernul pe plan intern și extern, în limitele stabilite de lege și doar în cazul în care această atribuție îi este delegată prin dispoziția Prim-ministrului sau hotărâre a Guvernului;
		5. alte atribuții care decurg din prevederile cadrului normativ sau care i-au fost delegate de Prim-ministru sau de Guvern.

## **Numirea în funcție, vacanța funcției și asigurarea interimatului funcției de prim-viceprim-ministru, viceprim-ministru și ministru**

* 1. În caz de remaniere guvernamentală sau de vacanță a funcției, prim-viceprim-ministrul, viceprim-ministrul sau ministrul sunt numiți în funcție, prin decret, de Președintele Republicii Moldova, la propunerea Prim-ministrului.
	2. Președintele Republicii Moldova este în drept să respingă motivat o singură dată propunerea Prim-ministrului privind numirea în funcție a membrului Guvernului, în termen de cel mult 14 zile calendaristice de la data recepționării propunerii Prim-ministrului. Respingerea Președintelui Republicii Moldova trebuie să fie întemeiată pe respectarea cerințelor prevăzute de art. 15 alin. (1) și (2) din prezenta lege.
	3. Dacă Prim-ministru înaintează repetat propunerea de numire în funcție a aceleași candidaturi sau a altei candidaturi, Președintele Republicii Moldova este obligat să numească în funcție candidatul propus în termen de cel mult 14 zile calendaristice de la data recepționării propunerii repetate a Prim-ministrului.
	4. Vacanța funcției de prim-viceprim-ministru, viceprim-ministru și ministru intervine în caz de deces, demisie, revocare sau imposibilitate de exercitare a atribuțiilor.
	5. La numirea în cazul vacanței funcției, prim-viceprim-ministrul, viceprim-ministrul sau ministrul depune jurământ în fața Președintelui Republicii Moldova, articolului 9 alin.(5) din prezenta lege.
	6. În caz de vacanță a funcției de prim-viceprim-ministru, Prim-ministrul desemnează un viceprim-ministru să exercite interimatul funcției până la numirea noului membru al Guvernului, iar în caz de vacanță a funcției de viceprim-ministru – pe unul dintre viceprim-miniștri.
	7. În caz de vacanță a funcției de ministru, atribuțiile acestuia sunt exercitate, până la numirea unui nou ministru, de prim-viceprim-ministru, viceprim-ministrul sau ministrul, desemnat de Prim-ministru.
	8. Prim-ministrul poate exercita interimatul oricărei funcții de prim-viceprim-ministru, viceprim-ministru sau ministru.
	9. Membrii Guvernului, cu excepția celor menționați la art. 11 alin. (1) lit.e), pot exercita interimatul doar a unei funcții de prim-viceprim-ministru, viceprim-ministru sau ministru în condițiile alineatelor (6), (7) și (8) din prezentul articol.
	10. Vacanța funcției de prim-viceprim-ministrul, viceprim-ministrul și ministru, încetează la data reluării activității de către respectivul membru al Guvernului, sau la data emiterii de către Președintele Republicii Moldova a decretului de numire a noului membru al Guvernului.
	11. Prim-viceprim-ministrul, viceprim-ministrul sau ministrul își poate relua activitatea în funcția de membru al Guvernului până la data remiterii de către Prim-ministru a propunerii de numire a unui nou membru al Guvernului în adresa Președintelui Republicii Moldova.

## **Funcțiile și atribuțiile ministrului**

În realizarea mandatului său, ministrul:

* + 1. conduce ministerul care îi este încredințat la acordarea votului de încredere;
		2. determină obiectivele și direcțiile strategice în domeniile de activitate ale ministerului în conformitate cu programul de activitate al Guvernului;
		3. reprezintă ministerul în relațiile cu alte autorități publice și persoane juridice de drept public și privat din țară și din străinătate;
		4. exercită alte funcții și atribuții care decurg din prevederile prezentei legi și a cadrului normativ.

## **Înlocuirea ministrului**

În alte cazuri decât cele menționate la articolul 24 din prezenta lege, atribuțiile ministrului sunt exercitate de către secretarul de stat, iar în lipsa acestuia de către subsecretarul de stat, împuterniciți în acest sens de către ministru, cu înștiințarea Prim-ministrului.

ORGANIZAREA ACTIVITĂȚII GUVERNULUI

Secțiunea 1. Ședințele Guvernului

## **Organizarea și desfășurarea ședințelor Guvernului**

* 1. Guvernul de convoacă în ședințe ordinare și ședințe extraordinare.
	2. Ședințele Guvernului se convoacă și sunt conduse de către Prim-ministru.
	3. Ședințele ordinare, de regulă, se convoacă săptămânal. Ședințele extraordinare se convoacă ori de câte ori este necesar la decizia Prim-ministrului.
	4. În perioada de vacanță sau sărbători, perioada dintre ședințele ordinare nu poate fi mai mare de 15 zile calendaristice.
	5. Ordinea de zi a ședințelor Guvernului se aprobă de Guvern la începutul fiecărei ședințe.
	6. Ședințele Guvernului sunt conduse de Prim-ministru sau, la decizia Prim-ministrului, de prim-viceprim-ministru sau unul dintre viceprim-miniștri.
	7. Ședințele Guvernului sunt deliberative, dacă la ele participă majoritatea membrilor Guvernului.
	8. Guvernul asigură înregistrarea video și audio și stenografierea ședințelor sale.
	9. Ședințele Guvernului se desfășoară, de regulă, pe parcursul unei zile. La necesitate, Prim-ministrul poate decide continuarea ședinței Guvernului în altă zi.
	10. Alte cerințe privind organizarea și desfășurarea ședințelor Guvernului se stabilesc în regulamentul Guvernului.

## **Caracterul public al ședințelor Guvernului**

* 1. Ședințele Guvernului sunt publice. La decizia Prim-ministrului ședințele pot fi închise.
	2. Guvernul, prin intermediul Cancelariei de Stat, asigură, în termen de cel puțin 24 ore până la ora începerii ședinței, publicarea pe pagina web a Guvernului a proiectului ordinii de zi a ședinței Guvernului și a proiectelor de acte ale Guvernului propuse pe ordinea de zi, cu excepția celor care conțin secret de stat,.
	3. În termen de cel mult 3 zile lucrătoare după desfășurarea ședinței, Guvernul, prin intermediul Cancelariei de Stat, asigură publicarea pe pagina web a Guvernului a extrasului procesului-verbal al ședinței Guvernului.
	4. Termenul stabilit de alin.(2) nu se aplică în cazul desfășurării ședințelor extraordinare ale Guvernului. În acest caz, Cancelaria de Stat asigură publicarea pe pagina web a Guvernului a documentelor respective imediat ce acestea sunt disponibile.
	5. Guvernul emite comunicate oficiale privind ședințele sale.

## **Prezența și accesul la ședințele Guvernului**

* 1. La ședințele Guvernului prezența membrilor Guvernului, a conducătorilor autorităților administrative centrale și a angajaților responsabili din cadrul Cancelariei de Stat și ministerelor este obligatorie.
	2. La ședințele Guvernului pot participa Președintele Republicii Moldova, deputații Parlamentului, reprezentanții desemnați ai Președintelui Republicii Moldova și Parlamentului.
	3. Accesul la ședințele Guvernului a altor persoane decât cele stabilite de alin.(1) și (2) are loc doar în baza invitației Cancelariei de Stat.
	4. La ședința Guvernului obligatoriu se invită:
		1. autorul inițiativei legislative, în cazul examinării de către Guvern a avizului asupra acesteia;
		2. reprezentanții autorităților publice prevăzute de articolul 44 alin. (1) din prezenta lege, în cazul examinării unor chestiuni ce țin de domeniile de activitate ale acestor autorități.
	5. La ședințele închise ale Guvernului participă membrii Guvernului și persoanele stabilite de Prim-ministru.

Secțiunea 2. Organele permanente de lucru ale Guvernului

## **Prezidiul Guvernului**

* 1. Prezidiul Guvernului este organul de lucru al Guvernului, format din Prim-ministru, prim-viceprim-ministru și viceprim-miniștri.
	2. Prezidiul Guvernului coordonează activitatea internă a Guvernului și aprobă proiectul ordinii de zi a ședințelor Guvernului.
	3. Ședința Prezidiului Guvernului se convoacă de Prim-ministru și este deliberativă dacă la ea participă majoritatea membrilor. În cazul absenței prim-viceprim-ministrului sau a unui viceprim-ministru, aceștia pot delega un ministru să participe la ședințele Prezidiului Guvernului.
	4. Deciziile în cadrul Prezidiului Guvernului se adoptă prin consens.
	5. În caz de lipsă de cvorum, Prim-ministru poate aproba unipersonal proiectul ordinii de zi în vederea desfășurării ședinței Guvernului.

## **Cancelaria de Stat**

* 1. Cancelaria de Stat este autoritatea administrației publice care asigură organizarea activității Guvernului, stabilește cadrul general pentru definirea priorităților Guvernului, asigură suport metodologic, organizatoric și de coordonare pentru sistemul de planificare, elaborare și implementare a politicilor publice la nivelul ministerelor și al altor autorități administrative centrale, monitorizează implementarea Programului de activitate a Guvernului, prezintă materialele analitice și informaționale, pregătește proiectele de hotărâri, ordonanțe și dispoziții ale Guvernului, precum și verificarea executării acestora.
	2. Cancelaria de Stat elaborează, promovează și implementează politica statului în domeniul serviciului public și realizează managementul resurselor umane în cadrul Cancelariei de Stat, a ministerelor, a altor autorități administrative centrale subordonate Guvernului și în cadrul structurilor organizaționale din sfera lor de competență.
	3. Cancelaria de Stat este condusă de secretarul general al Guvernului, numit în și eliberat din funcție de Guvern și subordonat direct Prim-ministrului.
	4. Modul de organizare și funcționare a Cancelariei de Stat se stabilește de Guvern.

## **Corpul de control al Prim-ministrului**

* 1. Corpul de control al Prim-ministrului este o structură fără personalitate juridică, organizată în cadrul Cancelariei de Stat, care se subordonează direct Prim-ministrului.
	2. Corpul de control al Prim-ministrului este condus de un șef, numit în funcție și eliberat din funcție de Prim-ministru.
	3. Corpul de control al Prim-ministrului efectuează controlul realizării de către Cancelaria de Stat, ministere, alte autorități administrative centrale și structurile organizaționale din sfera de competență ale acestora, a atribuțiilor prevăzute de cadrul normativ și a sarcinilor stabilite în actele Guvernului, în Programul de activitate al Guvernului și alte documente de politici publice, precum și în indicațiile Prim-ministrului.
	4. Activitatea Corpului de Control al Prim-ministrului se finanțează prin intermediul Cancelariei de Stat.
	5. Modul de organizare și funcționare a Corpului de control al Prim-ministrului se stabilește de Prim-ministru.

## **Cabinetul Prim-ministrului**

* 1. Cabinetul Prim-ministrului este subdiviziune separată în cadrul Cancelariei de Stat, și este constituit din consilieri, asistenți și secretari ai Prim-ministrului.
	2. Modul de organizare și funcționare a cabinetului Prim-ministrului se stabilește de Guvern.

Secțiunea 3. Planificarea și monitorizarea activității Guvernului

## **Planul de activitate și raportul de activitate**

* 1. Guvernul aprobă planul de activitate și asigură executarea acestuia în modul stabilit de Regulamentul Guvernului.
	2. Planul de activitate a Guvernului se elaborează în baza criteriului de prioritate și consecutivitate a activităților planificate, în vederea executării actelor legislative și a Programului de activitate al Guvernului.
	3. Guvernul monitorizează executarea planului de activitate și emite rapoarte de activitate.
	4. Guvernul publică pe pagina sa web planul de activitate al Guvernului și informații privind etapa de implementare a măsurilor planificate, precum și rapoarte de activitate.
	5. Informațiile privind etapa de implementare a măsurilor din planul de activitate al Guvernului, publicate de Guvern conform alin.(4), se actualizează trimestrial.
	6. Măsurile organizatorice de planificare și monitorizare a activității Guvernului, inclusiv a ministerelor și altor autorități ale administrației publice din cadrul Guvernului, se efectuează în mod consolidat de Cancelaria de Stat.

## **Executarea actelor legislative**

* 1. Guvernul asigură monitorizarea executării actelor legislative.
	2. Cancelaria de Stat colaborează cu Secretariatul Parlamentului prin schimb de informații în vederea asigurării controlului executării actelor legislative.
	3. În cadrul raportului privind activitatea sa, Guvernul prezintă informații referitoare la executarea actelor legislative.

ActeLE Guvernului

## **Prevederi generale**

* 1. Guvernul adoptă hotărâri, ordonanțe și dispoziții.
	2. Hotărârile, ordonanțele și dispozițiile se semnează de către Prim-ministru. Hotărârile și ordonanțele se contrasemnează de miniștrii care au obligația punerii lor în executare.
	3. Hotărârile, ordonanțele și dispozițiile se publică și întră în vigoare în conformitate cu legislația care reglementează modul de publicare și intrare în vigoare a actelor oficiale.
	4. Procedura administrativă de elaborare, examinare, adoptare și emiterea hotărârilor, ordonanțelor și dispozițiilor Guvernului se stabilește de Guvern.

## **Hotărârile Guvernului**

* 1. Hotărârile se adoptă pentru organizarea executării legilor.
	2. Hotărârile se adoptă în cadrul ședinței Guvernului cu votul majorității membrilor Guvernului.

##  **Delegarea legislativă. Ordonanțele Guvernului**

* 1. În vederea realizării Programului său de activitate, în conformitate cu prevederile Constituției, Guvernul poate propune Parlamentului adoptarea unei legi speciale de abilitare a Guvernului pentru a emite ordonanțe în domenii care nu fac obiectul legilor organice.
	2. Ordonanțele sunt acte normative cu putere de lege ordinară.
	3. Ordonanțele se adoptă în temeiul și în conformitate cu legea specială de abilitare adoptată de Parlament.
	4. Ordonanțele se supun aprobării de către Parlament, dacă legea specială de abilitare în temeiul căreia ordonanța a fost emisă prevede acest fapt. Proiectul de lege privind aprobarea ordonanțelor se prezintă în termenul stabilit în legea de abilitare. Nerespectarea acestui termen atrage încetarea efectelor ordonanței. Dacă Parlamentul nu respinge proiectul de lege privind aprobarea ordonanțelor, acestea rămân în vigoare.
	5. Ordonanțele se abrogă, se suspendă sau se modifică de Guvern prin adoptarea de ordonanțe în limitele perioadei stabilite de legea specială de abilitare.
	6. După expirarea termenului de abilitare, ordonanțele pot fi abrogate, suspendate sau modificate numai prin lege.

## **Dispozițiile Guvernului**

Dispozițiile Guvernului se emit de către Prim-ministru pentru organizarea activității interne a Guvernului.

RAPORTURILE GUVERNULUI CU ALTE AUTORITĂȚI PUBLICE

## **Prevederi generale privind raporturile Guvernului cu alte autorități publice**

* 1. Raporturile Guvernului cu alte autorități alte administrației publice se bazează pe spirit de colaborare și suport reciproc.
	2. Raporturile Guvernului cu alte autorități ale administrației publice pot avea următoarele forme:
		1. crearea grupurilor, comisiilor și comitetelor de lucru comune;
		2. desfășurarea ședințelor de lucru comune;
		3. schimbul de informații;
		4. consultarea opiniei pe marginea proiectelor de decizii;
		5. elaborarea în comun a proiectelor de acte normative și alte documente de interes public.

## **Reprezentantul Guvernului în Parlament și la Curtea Constituțională**

* 1. Pentru asigurarea interacțiunii eficiente dintre Guvern și Parlament și dintre Guvern și Curtea Constituțională, Guvernul poate desemna unul sau mai mulți reprezentanți ai Guvernului în Parlament și la Curtea Constituțională.
	2. Reprezentantul Guvernului în Parlament și la Curtea Constituțională exercită următoarele funcții:
		1. asigură interacțiunea Guvernului cu Parlamentul și Curtea Constituțională;
		2. coordonează activitatea de reprezentare de către ministere, alte autorități administrative centrale subordonate Guvernului și structurile organizaționale din sfera lor de competență a intereselor Guvernului în Parlament și la Curtea Constituțională;
		3. asigură asistența juridică în procesul prezentării unui proiect de act normativ în Parlament sau la examinarea unei cauze la Curtea Constituțională.
	3. Reprezentantul Guvernului în Parlament și la Curtea Constituțională se subordonează nemijlocit Prim-ministrului.
	4. Modul de organizare și funcționare a activității reprezentantului Guvernului în Parlament și la Curtea Constituțională se stabilește de Guvern.

## **Raporturile Guvernului cu Parlamentul**

* 1. Membrii Guvernului sunt în drept să participe la ședințele Parlamentului și comisiilor parlamentare și să-și expună opiniile pe marginea chestiunilor examinate.
	2. La decizia Parlamentului sau cererea Președintelui Parlamentului, participarea membrilor Guvernului la lucrările Parlamentului este obligatorie.
	3. Membrii Guvernului sunt obligați să răspundă la interpelările deputaților. Dacă li se solicită expres prezența, membrii Guvernului sunt obligați să participe la ședința Parlamentului consacrată interpelărilor.
	4. În cazul imposibilității participării miniștrilor la ședința Parlamentului consacrată interpelărilor, aceștia sunt înlocuiți de către secretarul de stat, sau, în lipsa acestuia, de către subsecretarul de stat.
	5. În cazul imposibilității participării la ședința Parlamentului consacrată interpelărilor a Prim-ministrului, prim-viceprim-ministrului și viceprim-miniștrilor fără portofoliu, aceștia sunt înlocuiți de către secretarul general al Guvernului sau de către unul dintre secretarii generali adjuncți
	6. În cazul examinării unei moțiuni de cenzură sau a raportului de activitate a Guvernului, prezența membrilor Guvernului este obligatorie.
	7. În cazul examinării moțiunii simple sau a raportului de activitate într-un anumit domeniu, membrul Guvernului în competența căruia intră domeniul de activitate abordat este obligat să participe la ședința în plen a Parlamentului.
	8. În cazul examinării în ședința în plen a Parlamentului a unui proiect de act legislativ, ministrul poate delega prezentarea acestuia secretarului de stat sau reprezentantului Guvernului în Parlament.
	9. Membrii Guvernului și conducătorii altor autorități administrative centrale și ai structurilor organizaționale din sfera lor de competență sunt obligați să răspundă la întrebările deputaților, adresate în timpul ședințelor în plen ale Parlamentului.
	10. La cererea comisiilor Parlamentului ori a fracțiunilor parlamentare, membrii Guvernului și conducătorii altor autorități administrative centrale sau persoanele cu funcții de răspundere împuternicite de aceștia participă la ședințele comisiilor sau fracțiunilor parlamentare și răspund la întrebările deputaților.
	11. Guvernul cel puțin o dată pe an, prezintă în fața Parlamentului raportul de activitate. În caz de necesitate, membrii Guvernului, de asemenea, prezintă rapoarte de activitate în domeniile lor de competență.
	12. Guvernul își poate angaja răspunderea în fața Parlamentului asupra unui program, unei declarații de politică generală sau a unui proiect de lege. În cazul în care este necesară întreprinderea unor măsuri urgente, Guvernul își poate angaja răspunderea în fața Parlamentului asupra unui proiect de lege sau, concomitent, asupra mai multor proiecte de lege, dacă acestea reglementează relații din același domeniu de activitate și stabilesc norme juridice de aplicare imediată pentru a asigura protejarea sau realizarea interesului public, care ar putea fi afectat prin neadoptarea proiectului sau proiectelor respective de lege.

## **Raporturile Guvernului cu Președintele Republicii Moldova**

* 1. Raporturile dintre Guvern și Președintele Republicii Moldova se reglementează de Constituția Republicii Moldova.
	2. Președintele Republicii Moldova poate suspenda actele Guvernului, ce contravin legislației, până la adoptarea hotărârii definitive a Curții Constituționale.

## **Raporturile Guvernului cu alte autorități publice**

* 1. Guvernul poate prezenta Parlamentului cu titlu de inițiativă legislativă proiecte de acte legislative în domeniile ce țin de competența următoarelor autorități, la propunerea acestora:
		1. Agenția Națională pentru Reglementare în Energetică;
		2. Avocatul Poporului;
		3. Banca Națională a Moldovei;
		4. Centrul Național pentru Protecția Datelor cu Caracter Personal;
		5. Comisia Electorală Centrală;
		6. Comisia Națională a Pieței Financiare;
		7. Agenția Națională de Integritate;
		8. Consiliul Concurenței;
		9. Consiliul Superior al Magistraturii;
		10. Consiliului Coordonator al Audiovizualului;
		11. Curtea Constituțională;
		12. Curtea de Conturi;
		13. Curtea Supremă de Justiție;
		14. Procuratura Generală;
		15. Serviciul de Informații și Securitate.
	2. Alte aspecte de reglementare a relațiilor Guvernului cu alte autorități publice centrale se stabilesc prin lege.

## **Raporturile Guvernului cu autoritățile publice locale**

* 1. Guvernul exercită controlul asupra respectării și executării actelor legislative, hotărârilor Parlamentului, decretelor Președintelui Republicii Moldova, hotărârilor și ordonanțelor Guvernului de către organele administrației publice locale.
	2. În vederea executării alin.(1) din prezentul articol, Guvernul dispune de următoarele împuterniciri:
		1. efectuează controlul administrativ al activității autorităților administrației publice locale;
		2. sesizează instanța de contencios administrativ în vederea suspendării sau abrogării actelor emise de autoritățile administrației publice locale.
	3. Proiectele hotărârilor și ordonanțelor Guvernului privind aspectele ce țin de autoritățile administrației publice locale se expediază spre avizare autorităților administrației publice locale vizate.
	4. Proiectele hotărârilor și ordonanțelor Guvernului privind aspectele ce țin de UTA Găgăuzia se expediază spre avizare Bașcanului UTA Găgăuzia.

DISPOZIȚII FINALE ȘI TRANZITORII

## **Dispoziții finale și tranzitorii**

* 1. Prezenta lege intră în vigoare la data publicării.
	2. Guvernul în exercițiu își exercită plenipotențiar mandatul până la expirarea acestuia în condițiile stabilite de articolul 103 din Constituția Republicii Moldova.
	3. În termen de 6 luni de la intrarea în vigoare a prezentei legi, Guvernul:
		1. va prezenta Parlamentului proiectul legii de modificare și completare a unor acte legislative în vederea aducerii în conformitate cu prezenta Lege;
		2. va aproba actele normative necesare executării prevederilor prezentei legi;
		3. va aduce actele sale în conformitate cu prezenta Lege.
	4. La data intrării în vigoare a prezentei legi se abrogă Legea nr. 64-XII din 31 mai 1990 cu privire la Guvern (republicată în Monitorul Oficial al Republicii Moldova, 2002, nr. 131-133, art.1018), cu modificările și completările ulterioare.